На основу члана 49., 51. и 53. Став 3. Закона о основама својинско – правних односа („Службени лист СФРЈ“ бр.6/80 и 36/90, „Службени лист СРЈ“ бр.29/96 и „Службени гласник РС“ бр.115/2005-др.закон) и члана 37. Статута Града Ниша („Сл.лист Града Ниша, број 88/2008,143/2016 и 18/19)

Скупштина Града Ниша, на седници од \_\_\_\_\_\_\_\_\_\_\_\_\_\_\_ доноси

# О Д Л У К У

**О ИЗМЕНИ И ДОПУНИ ОДЛУКЕ О УТВРЂИВАЊУ ВИСИНЕ НАКНАДЕ**

**ЗА УСТАНОВЉЕЊЕ ПРАВА СЛУЖБЕНОСТИ НА ГРАЂЕВИНСКОМ**

**ЗЕМЉИШТУ У ЈАВНОЈ СВОЈИНИ ГРАДА НИША**

**Члан 1.**

У Одлуци о утврђивању висине накнаде за установљење права службености на грађевинском земљишту у јавној својини Града Ниша („Службени лист града Ниша“бр. 59/18) у члану 4. став 1 мења се и гласи:

„Ослобађају се обавезе плаћања накнаде директни и индиректни корисници буџета.“

**Члан 2.**

После члана 4. додаје се члан 4а који гласи:

„Члан 4а.

Утврђивање висине накнаде за установљење права службености ради изградње линијских инфраструктурних водова на општинским, некатегорисаним путевима и улицама на територији Града Ниша регулисаће се посебном Одлуком.“

**Члан 3.**

Ова Одлука ступа на снагу осмог дана од дана објављивања у „Службеном листу Града Ниша“.

Број: \_\_\_\_\_\_\_\_\_\_\_\_\_\_\_\_\_\_

У Нишу,\_\_\_\_\_\_\_\_\_2019.године

**СКУПШТИНА ГРАДА НИША**

**ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_\_\_ Мр Раде Рајковић

**О б р а з л о ж е њ е**

На основу члана 49. Закона о основама својинско-правних односа („Сл.лист СФРЈ“бр. 6/80 и 36/90“,“Сл. лист СРЈ“ бр. 29/96 и „Сл. гласник РС“бр. 115/2005-др.закон) утврђено је да је стварна службеност право власника једне непокретности-повласног добра да за потребе те непокретности врши одређене радње на непокретности другог власника-послужног добра или да захтева од власника послужног добра да се уздржава од вршења одређених радњи које би иначе имао право вршити и иста се сходно члану 51.овог закона заснива правним послом, одлуком државног органа и одржајем.

Чланом 53. став 3. истог закона, прописано је да се на захтев власника послужног добра утврђује одговарајућа накнада коју је власник повласног добра дужан да плати –власнику послужног добра.

Одлуком о утврђивању висине накнаде за установљење права службености на грађевинском земљишту у јавној својини Града Ниша („Службени лист Града Ниша“бр.59/18), у члану 4. став 1. је прописано да се ослабађају обавезе плаћања накнаде Република Србија и Град Ниш, без прецизирања корисника који се ослобађају обавезе плаћања накнаде. Из тог разлога следи измена става 1. наведеног члана којом се означавају корисници који се ослобађају обавезе плаћања накнаде.

Чланом 1. став 1. Одлуке о утврђивању висине накнаде за установљење права службености на грађевинском земљишту у јавној својини Града Ниша („Службени лист Града Ниша“бр.59/18) утврђена је висина накнаде за установљење права службености ради изградње линијских инфраструктурних водова на изграђеном грађевинском земљишту у јавној својини Града Ниша по зонама у складу са Одлуком о одређивању зона и најопремљеније зоне на територији Града Ниша („Службени лист Града Ниша“бр.123/17).

Ставом 2. истог члана висину накнаде за установљење права службености на неизграђеном грађевинском земљишту у јавној својини Града Ниша процењује и утврђује овлашћени судски вештак односно привредно друштво и друго правно лице регистрована за обављање вештачења.

Захтеви за установљење права службености ради изградње линијских инфраструктурних водова, односе се и на установљење права службености у регулацији постојећих општинских, некатегорисаних путева и улица на територији Града Ниша.

Основица и висина накнаде за коришћење односно установљење права службености ради изградње линијских инфраструктурних водова (водовода, канализације, електричних водова, електронске комуникационе мреже, топловода и сл.) на општинским путевима и улицама је утврђена Законом о накнадама за коришћење јавних добара („Службени гласник РС“ бр.95/2018).

Имајући у виду наведену Законску регулативу оправдана је измена и допуна напред наведене Одлуке на начин утврђен у члану 4а. исте. Ово из разлога што се висина накнаде у напред наведеним случајевима утврђује Законом о накнадама за коришћење јавних добара („Службени гласник РС“ бр.95/2018) и Одлуком у складу са истим, а не по зонама утврђеним Одлуком о одређивању зона и најопремљеније зоне на територији Града Ниша („Службени лист Града Ниша“бр.123/17) и на основу процене овлашћеног судског вештака, односно привредног друштва и другог правног лица регистрованог за обављање вештачења.

За реализацију овог акта није потребно обезбеђивање и коришћење финансијских средстава из Буџета Града Ниша.

**СЕКРЕТАР СЕКРЕТАРИЈАТА,**

Дипл.правник Анђелија Стаменковић

Преглед члана 4. Одлуке о утврђивању висине накнаде за установљење права службености на грађевинском земљишту у јавној својини Града Ниша („Службени лист града Ниша“бр. 59/18) који се мења

Члан 4.

Ослобађају се обавезе плаћања накнаде Република Србија и Град Ниш.

Ослобађају се плаћања накнаде и правна лица којима је поверено обављање делатности од општег интереса на основу аката Владе Републике Србије односно утврђено актима Града Ниша, у складу са Законом и другим прописима